CELEX: C2006/326/99
Language: sl
Date: 2006-12-30 00:00:00
Title: Zadeva C-481/06: Tožba, vložena 24. novembra 2006 — Komisija Evropskih skupnosti proti Helenski republiki

30.12.2006   
            
            
               SL
            
            
               Uradni list Evropske unije
            
            
               C 326/48
            
         Tožba, vložena 24. novembra 2006 — Komisija Evropskih skupnosti proti Helenski republiki
   (Zadeva C-481/06)
   (2006/C 326/99)
   Jezik postopka: grščina
   Stranki
   
      Tožeča stranka: Komisija Evropskih skupnosti (zastopnika: M. Patakia in X. Lewis)
   
      Tožena stranka: Helenska republika
   Predlogi tožeče stranke:
   
               —
            
            
               ugotovi naj se, da Helenska republika s tem, da je obdržala v veljavi člen 7(2) Zakona št. 2955/2001, in zaradi skupnih ministrskih odlokov (DI6a/ik 38611 in DI6a/ik 38609 z dne 12. aprila 2005) za izvajanje te določbe, ni izpolnila obveznosti iz člena 6(3) Direktive 93/36/EGS (1) o usklajevanju postopkov oddaje javnih naročil blaga in obveznosti zagotoviti učinkovito in pošteno konkurenco, kot jo določa sodna praksa Sodišča Evropskih skupnosti;
            
         
               —
            
            
               Helenski Republiki naj se naloži plačilo stroškov.
            
         Tožbeni razlogi in bistvene trditve
   Komisija je prejela pritožbo v zvezi z določbo grške zakonodaje, ki je ves material za medicinske namene uvrstila v kategorije in določila najvišjo ceno za vsako kategorijo. Ta določba, skupaj s skupnimi ministrskimi odloki za njeno izvajanje, pomeni zakonodajni okvir, ki omogoča neposredno oddajo javnih naročil blaga za celo skupino zgoraj navedenih proizvodov, za katere je značilno, da niso primerljivi.
   Ob upoštevanju sodne prakse Sodišča Komisija meni, da je sporni zakonodajni okvir v nasprotju s členom 6(3) Direktive 93/36 o usklajevanju postopkov oddaje javnih naročil blaga in obveznostjo zagotoviti učinkovito in pošteno konkurenco. Ker je ta določba izjema, jo je treba razlagati ozko in ni mogoče, da bi dopuščala neposredno oddajo javnih naročil blaga za vse kategorije proizvodov. Poleg tega morajo naročniki zagotoviti učinkovito konkurenco in preglednost na področju javnih naročil, kar ni mogoče z neposredno oddajo, razen v posebnih primerih, določenih v členu 6(3) Direktive 93/36.
   Grški organi niso izpodbijali niti trditev Komisije niti zatrjevane kršitve in so izjavili, da nameravajo sporno zakonodajno določbo spremeniti. Vendar do datuma vložitve tožbe ni bila sporočena nobena sprememba.
   Komisija zato sklepa, da Helenska republika ni izpolnila obveznosti na podlagi člena 6(3) Direktive 93/36 in obveznosti zagotoviti učinkovito in pošteno konkurenco.
   
      (1)  UL L 199, 9.8.1993, str. 1.